Aalborg skal have en letbane. Den endelige afgørelse faldt reelt i dag, da By- og Landsskabsudvalget holdt fællesmøde med Sundheds- og Kulturudvalget, oplyser DR Nordjylland Ganske vist falder den endelig beslutning først mandag i byrådet. - Men flertallet er på forhånd i hus, siger formanden for Sundheds- og Kulturudvalget, Venstre-rådmanden Mads Duedahl. Indtil i dag har politikerne også kigget på en busløsning for at forbedre den kollektive trafik mellem den vestlige og østlige del af Aalborg. Det er langt billigere, men politikerne mener, at en letbane er en bedre løsning, fordi investeringen er langsigtet og permanent. - Der kan også transporteres langt flere med banen, samtidig med at det er mere energirigtigt. Og alene 5000 skal arbejde på det nye supersygehus om nogen år, siger Mads Duedahl til DR Nordjylland. Erfaringer fra Bergen i Norge viser, at investeringen i en letbane har givet pengene 13 gange igen i form af en øget byudvikling, som lægger sig op ad skinnerne. - Og netop det har stor betydning for, at vi vælger letbanen, siger rådmanden. Det seneste overslag fortæller, at det vil koste 2,4 milliarder kroner at anlægge banen. Men i regnestykket er det en forudsætning, at staten betaler 47 procent af udgiften på lige fod med, hvad der er givet i støtte til eksempelvis Odense. Aalborg-politikerne håber, at letbanen kan stå klar i 2020. Banen bliver anlagt i tæt bebygget område og forbinder Aalborg Vest med Aalborg Øst ud til det kommende supersygehus.

Referat:
Et flertal af politikerne i Aalborg har givet grønt lys til et letbane-projekt i byen, som skal være klar i år 2020.